text: ভিসি পদত্যাগ না করা পর্যন্ত অনশন চলবে ভিসি পদত্যাগ না করা পর্যন্ত অনশন চলবে – এইবেলা
  এইবেলা ডেস্ক :: সিলেট শাহজালাল বিজ্ঞান ও প্রযুক্তি বিশ্ববিদ্যালয়ের (শাবিপ্রবি) গোল চত্বর অনশনস্থলে ২১ জানুয়ারী দুপুর ২টায় সংবাদ সম্মেলন করেছে শিক্ষার্থীরা। তারা সংবাদ সম্মেলনে জানান, উপাচার্যের পদত্যাগ না করা পর্যন্ত তাদের অনশন চলবে । এদিকে অনশনে থাকা শিক্ষার্থীদের অনেকেই অসুস্থ হয়ে পড়েছেন। শুক্রবার দুপুর পর্যন্ত ১১ শিক্ষার্থীকে হাসপাতালে ভর্তি করা হয়েছে বলে জানা গেছে। এ ছাড়া ১২ শিক্ষার্থীকে অনশনস্থলেই চিকিৎসা দেওয়া হচ্ছে।
  উপাচার্যের পদত্যাগের দাবিতে আমরণ অনশন করছেন বিশ্ববিদ্যালয়ের ২৪ শিক্ষার্থী। ৪৮ ঘন্টা পরও উপাচার্যের পদত্যাগে অনড় অনশনরত শিক্ষার্থীরা। এখন পর্যন্ত ১১জন অনশনকারী শিক্ষার্থী হাসপাতালে চিকিৎসাধীন রয়েছেন। তবে কেউ অনশন ভাঙেননি ।
  জানা যায়, বৃহস্পতিবার বিকাল থেকে এ পর্যন্ত ১১ শিক্ষার্থীকে কর্তব্যরত চিকিৎসকের পরামর্শে কিছুক্ষণ পর পর অ্যাম্বুলেন্সযোগে হাসপাতালে পাঠানো হয়। তাদের অবস্থার উন্নতি না হওয়ায় ভর্তি করা হয় বিভিন্ন হাসপাতালে। এর মধ্যে একজনের অবস্থা কিছুটা উন্নতি হওয়ায় সে আবার আন্দোলনস্থলে ফিরে এসেছেন।
  অসুস্থ শিক্ষার্থীদের মধ্যে সিলেট এমএজি ওসমানী মেডিকেল কলেজ হাসপাতালে ৯ জন, জালালাবাদ রাগীব-রাবেয়া মেডিকেল কলেজে একজন এবং মাউন্ট এডোরা হাসপাতালে একজন ভর্তি রয়েছেন।
  এর আগে বৃহস্পতিবার বিকাল ৫টায় সিলেট এমএজি ওসমানী মেডিকেল কলেজ হাসপাতাল থেকে সাত সদস্যের একটি মেডিকেল টিম শাবির গোল চত্বর প্রাঙ্গণে শিক্ষার্থীদের চিকিৎসা সহায়তা প্রদান করছে। এ ছাড়া সবসময় একটি মেডিকেল টিম শিক্ষার্থীদের স্বাস্থ্যসেবা দিয়ে যাচ্ছে।